Kommissionens beslutning

af 22. maj 2003

om afslutning af antidumpingproceduren vedrørende importen af compactdiske til indspilning med oprindelse i Indien

(2003/371/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 1972/2002(2), særlig artikel 9,

efter høring af det rådgivende udvalg, og

ud fra følgende betragtninger:

A. PROCEDURE

(1) Den 17. maj 2002 offentliggjorde Kommissionen en meddelelse i De Europæiske Fællesskabers Tidende(3) om indledning af en antidumpingprocedure vedrørende importen til Fællesskabet af compactdiske til indspilning ("CD-R'er") med oprindelse i Indien.

(2) Proceduren blev indledt på grundlag af en klage indgivet i april 2002 af CECMA (Committee of European CD-R Manufacturers) på vegne af producenter, der tegner sig for en betydelig del af den samlede produktion af CD-R'er i EF. Klagen indeholdt beviser for, at der fandt dumping sted i forbindelse med nævnte vare, og at der som følge heraf blev forvoldt væsentlig skade, hvilket blev anset for tilstrækkeligt til at begrunde indledningen af en procedure.

(3) Der er i øjeblikket endelige antidumpingforanstaltninger i kraft over for importen af CD-R'er med oprindelse i Taiwan (Rådets forordning (EF) nr. 1050/2002(4)). Der blev indledt en sideløbende antisubsidieprocedure vedrørende importen til EF af den samme vare med oprindelse i Indien ved en meddelelse, der blev offentliggjort i De Europæiske Fællesskabers Tidende(5) samme dato som meddelelsen om indledning af den antidumpingprocedure, der henvises til i betragtning 1.

(4) Kommissionen underrettede officielt ansøgeren og de øvrige kendte EF-producenter, den eksporterende producent, importører, brugere og leverandører, som den vidste var berørt af sagen, samt repræsentanterne for Indien om indledningen af proceduren. De direkte berørte parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i meddelelsen om indledningen af proceduren.

(5) Den eksporterende producent i Indien og ansøgeren og andre producenter, importører, forbrugerorganisationer og leverandører i EF tilkendegav deres synspunkter skriftligt. Alle parter, der anmodede herom inden for ovennævnte frist og godtgjorde, at der var særlige grunde til, at de burde høres, blev hørt.

(6) Visse parter hævdede, at de klagende EF-producenter ikke opfyldte kravene i artikel 5, stk. 4, i forordning (EF) nr. 384/96 (i det følgende benævnt "grundforordningen"), og at indledningen af undersøgelsen ikke var berettiget. Det bør i den forbindelse bemærkes, at begge de obligatoriske tærskler før indledningen af proceduren, nemlig de tærskler på 25 og 50 %, der er fastsat i artikel 5, stk. 4, var opfyldt, og at undersøgelsen derfor kunne indledes.

(7) Kommissionen sendte spørgeskemaer til alle parter og indhentede og efterprøvede alle oplysninger, som den anså for nødvendige med henblik på at træffe en afgørelse om dumping, skade og EF's interesser. Kommissionen aflagde i den forbindelse kontrolbesøg hos følgende:

a) eksporterende producent i Indien:

- Moser Baer India Ltd, New Delhi

b) producenter i EF:

- Computer Support Italcard SRL, Milano, Italien

- CDA Datenträger Albrechts GmbH, Albrechts, Tyskland

- CPO Magnetic Products BV, Oosterhout, Nederlandene

- Fuji Magnetics GmbH, Kleve, Tyskland

- Mitsui Advanced Media SA, Ensisheim, Frankrig

- MPO Media SAS, Averton, Frankrig

- TDK Recording Media Europe SA, Bascharage, Luxembourg

- Prime Disc Technologies GmbH, Wiesbaden, Tyskland

- IMAG Optical Storage Ltd, Limerick, Irland

- Multimedia Info-Tech Ltd, Belfast, Nordirland

c) leverandører i EF:

- Bayer AG, Leverkusen, Tyskland

- Steag Hamatech, Sternenfels, Tyskland.

(8) Undersøgelsen af dumping og skade omfattede perioden fra 1. april 2001 til 31. marts 2002 (i det følgende benævnt "undersøgelsesperioden"). Skadesundersøgelsen omfattede perioden fra 1. januar 1998 til udgangen af undersøgelsesperioden.

B. DEN PÅGÆLDENDE VARE OG SAMME VARE

1. Den af undersøgelsen omfattede vare

(9) Den pågældende vare er compactdiske til indspilning ("CD-R'er"), som i øjeblikket tariferes under KN-kode ex 8523 90 00.

(10) CD-R'er fremstilles af polycarbonat, der belægges med et farvelag, et lag af et reflekterende materiale, som f.eks. guld eller sølv, og et beskyttelseslag. Der kan kun indspilles én gang på en sådan compactdisk, og den siges derfor at være af "WORM-typen" (Write Once Read Many). Compactdisken er et optisk medium til lagring af digitale data eller digital musik. Indspilningen sker ved at udsætte farvelaget for en infrarød laserstråle i en CD-R-brænder.

CD-R'er kan inddeles efter typen af de lagrede data (data-CD-R eller musik-CD-R), lagringskapacitet, det reflekterende metallag (navnlig sølv), og om der er bagsidetryk på CD-R'en.

Varen sælges også i forskellige mængder og markedsføres i forskellige pakninger, hovedsagelig i almindelige eller tynde plastikæsker ("jewelcase") med en enkelt CD-R, på spindel med 10-100 CD-R'er i krympefolie, i dåser ("cakebox") med 10-100 CD-R'er, i plastlommer indeholdende en enkelt CD-R eller i pap- eller papirlommer osv.

Selv om de forskellige typer af CD-R'er kan have forskellige anvendelsesformål og kvaliteter, medfører dette ikke væsentlige forskellige i de forskellige typers grundlæggende fysiske og tekniske egenskaber. De betragtes derfor som én og samme vare i forbindelse med denne undersøgelse.

2. Samme vare

(11) Undersøgelsen viste, at CD-R'er fremstillet og solgt på hjemmemarkedet i Indien har nogenlunde samme grundlæggende fysiske og tekniske egenskaber og anvendelsesformål som dem, der eksporteres fra dette land til EF. På samme måde har CD-R'er, som fremstilles af ansøgeren og andre EF-producenter og sælges på EF-markedet, nogenlunde samme grundlæggende fysiske og tekniske egenskaber og anvendelsesformål som dem, der fra det pågældende land eksporteres til EF.

(12) Følgelig anses de CD-R'er, der sælges på hjemmemarkedet i Indien og eksporteres til EF, og de CD-R'er, der fremstilles og sælges i EF, for at være den samme vare i den i grundforordningens artikel 1, stk. 4, fastsatte betydning.

C. DUMPING

(13) Undersøgelsen har vist, at Moser Baer India Ltd er den eneste eksporterende producent af den pågældende vare i Indien.

1. Normal værdi

(14) I overensstemmelse med artikel 2, stk. 2, i grundforordningen undersøgte Kommissionen først, om den eneste eksporterende producents hjemmemarkedssalg af CD-R'er til uafhængige kunder var repræsentativt, dvs. om dette salg samlet set udgjorde mindst 5 % af det tilsvarende eksportsalg til EF.

(15) Det fremgik af denne vurdering, at den eksporterende producent havde et repræsentativt salg af CD-R'er på sit hjemmemarked i undersøgelsesperioden.

(16) Kommissionen anså varetyper, der havde tilsvarende lagringskapacitet, metallag, tryk, kvalitet og anvendelsesformål, og som solgtes på hjemmemarkedet eller til eksport, for at være direkte sammenlignelige.

(17) Hjemmemarkedssalget af en bestemt varetype blev anset for tilstrækkeligt repræsentativt, hvis det samlede salg på hjemmemarkedet af den pågældende type i undersøgelsesperioden udgjorde mindst 5 % af den samlede salgsmængde af den sammenlignelige varetype, der blev eksporteret til EF.

(18) Kommissionen undersøgte derefter, om den eksporterende producents salg på hjemmemarkedet kunne anses for at have fundet sted i normal handel i henhold til artikel 2, stk. 4, i grundforordningen.

Dette blev gjort ved for hver eksporteret varetype at fastsætte, hvor stor en andel af salget på hjemmemarkedet til uafhængige kunder, der var tabsgivende i undersøgelsesperioden. For de varetyper, hvor mere end 80 % af salget på hjemmemarkedet (udtrykt i mængde) ikke fandt sted til en pris, der var lavere end enhedsomkostningerne, og hvor den vejede gennemsnitlige salgspris var lig med eller højere end de vejede gennemsnitlige produktionsomkostninger, blev den normale værdi for hver varetype beregnet som det vejede gennemsnit af alle hjemmemarkedspriserne for den pågældende type.

(19) For alle de varetyper, der blev eksporteret til EF, blev hjemmemarkedssalget anset for at have fundet sted i normal handel. Den normale værdi for den tilsvarende varetype blev derfor fastsat på grundlag af de priser, der rent faktisk var betalt eller skulle betales af uafhængige kunder på hjemmemarkedet i Indien i undersøgelsesperioden, jf. artikel 2, stk. 1, i grundforordningen.

(20) Hvor det var nødvendigt, blev de oplyste fremstillingsomkostninger og salgs-, administrations- og generalomkostninger (SA & G) justeret, før de blev benyttet til at fastslå, om salget havde fundet sted i normal handel.

2. Eksportpris

(21) Visse af de pågældende varer blev af den eksporterende producent udført direkte til uafhængige kunder i EF, og derfor blev eksportprisen fastsat i overensstemmelse med artikel 2, stk. 8, i grundforordningen, dvs. på grundlag af de eksportpriser, der faktisk var betalt eller skulle betales.

(22) Den eksporterende producent solgte også den pågældende vare til forretningsmæssigt forbundne parter i EF. For denne eksport blev eksportprisen fastsat i henhold til artikel 2, stk. 9, i grundforordningen, dvs. på grundlag af de priser, hvortil de indførte varer for første gang blev videresolgt til en uafhængig køber. Med henblik herpå blev der foretaget justeringer for alle omkostninger, herunder told og afgifter, der påløb mellem import og videresalg, samt for normal fortjeneste, så der kunne fastsættes en pålidelig eksportpris.

3. Sammenligning

(23) Sammenligningen mellem den normale værdi og den pågældende eksporterende producents eksportpris blev foretaget ab fabrik. For at sikre en rimelig sammenligning mellem den normale værdi og eksportprisen blev der i form af justeringer taget behørigt hensyn til forskelle, der påvirkede prissammenligneligheden, jf. artikel 2, stk. 10, i grundforordningen. Der blev i den forbindelse indrømmet justeringer for forskelle i omkostninger til land- og søtransport, forsikring, håndtering og lastning samt dermed forbundne omkostninger, pakning, kreditter og provisioner, når dette var relevant og berettiget.

(24) Den eksporterende producent anmodede om en særlig justering for forskelle i handelsled i henhold til grundforordningens artikel 2, stk. 10, litra d). Selskabet hævdede, at dets hjemmemarked hovedsagelig udgøres af distributører og detailhandlere, mens salget på eksportmarkedet finder sted til enten originaludstyrsfabrikanter (OEM) eller gennem distributører. I betragtning af at der ikke er nogen detailhandlere på eksportmarkedet, anmodede den eksporterende producent om en justering af salgspriserne til detailhandlere svarende til den vejede gennemsnitlige forskel mellem salgsprisen til detailhandlere og salgsprisen til distributører på hjemmemarkedet.

(25) Det bemærkes, at den eksporterende producent ikke anmodede om en justering vedrørende OEM-salg. Desuden er der ikke konstateret nogen forskelle i sælgerens funktioner i forbindelse med salg på hjemmemarkedet til detailhandlere og distributører, som vil kunne påvirke eksportprisens og den normale værdis sammenlignelighed. Endnu vigtigere er det, at undersøgelsen har vist, at langt størsteparten af eksporten til EF vedrørte OEM-salg, mens der ikke fandt salg af denne type sted på hjemmemarkedet. Hovedparten af salget på hjemmemarkedet fandt sted til distributører og kun en mindre andel til detailhandlere. Anmodningen om justering for forskelle i handelsled bygger således på den formodning, at distributionsniveauet på hjemmemarkedet er sammenligneligt med OEM-salget på eksportmarkedet. På baggrund af konklusionerne i betragtning 27 blev det besluttet ikke at forfølge dette spørgsmål yderligere, og derfor blev der ikke foretaget nogen justeringer for de påståede forskelle i handelsled.

4. Dumpingmargen

(26) I overensstemmelse med artikel 2, stk. 11, i grundforordningen blev den vejede gennemsnitlige normale værdi pr. varetype sammenlignet med den vejede gennemsnitlige eksportpris pr. varetype.

(27) Beregningen har ikke vist nogen dumping med hensyn til Moser Baer India Ltd. I betragtning af at dette selskab er den eneste eksporterende producent i Indien, og i overensstemmelse med artikel 9, stk. 3, i grundforordningen konkluderer Kommissionen, at antidumpingproceduren vedrørende CD-R'er med oprindelse i Indien bør afsluttes, uden at der indføres nogen foranstaltninger.

D. SKADE

(28) På baggrund af konklusionerne vedrørende dumping blev det ikke anset for at være nødvendigt at analysere undersøgelsens aspekter vedrørende skade, årsagssammenhæng og EF-interesser, eftersom dette ikke ville ændre konklusionerne.

E. KONKLUSION

(29) Alle berørte parter blev underrettet om de væsentligste kendsgerninger og overvejelser, der ville ligge til grund for afslutningen af antidumpingproceduren. Parterne fik også en frist til at fremsætte bemærkninger til disse oplysninger. De bemærkninger, der blev modtaget efter underretningen, indeholdt imidlertid ikke nogen nye oplysninger, der kunne berøre ovennævnte resultater.

(30) CECMA anførte navnlig, at der var tale en særlig markedssituation, og at den normale værdi skulle have været beregnet, da hjemmemarkedssalget ikke gjorde det muligt at foretage en reel sammenligning, eftersom den eneste eksporterende producent driver en eksportorienteret enhed, som modtog udligningsberettigede subsidier. CECMA anførte også, at den eksporterende producents "strategi" med kun at sælge CD-R'er af lav kvalitet på sit hjemmemarked måtte betragtes som en særlig markedssituation.

(31) Som anført i betragtning 14 til 20 har undersøgelsen vist, at hjemmemarkedssalget var tilstrækkeligt repræsentativt og fandt sted i normal handel. Der blev taget hensyn til CD-R'ernes kvalitet ved sammenligningen af varetyper, der blev solgt på hjemmemarkedet, og varetyper, der blev eksporteret. Der blev ikke fastslået nogen særlig markedssituation, som kunne danne grundlag for at beregne den normale værdi i henhold til artikel 2, stk. 3, i grundforordningen. Forekomsten af eventuelle udligningsberettigede subsidier er omfattet af den sideløbende antisubsidieundersøgelse og har ikke påvirket fastsættelsen af den normale værdi.

(32) På baggrund af ovenstående resultater finder Kommissionen, at antidumpingproceduren vedrørende importen til EF af CD-R'er med oprindelse i Indien bør afsluttes -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen til EF af compactdiske til indspilning (CD-R'er), som i øjeblikket tariferes under KN-kode ex 8523 90 00, med oprindelse i Indien afsluttes.

Udfærdiget i Bruxelles, den 22. maj 2003.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT C 116 af 17.5.2002, s. 2.

(4) EFT L 160 af 18.6.2002, s. 2.

(5) EFT C 116 af 17.5.2002, s. 4.